钦定古今图书集成/明伦汇编/家范典/第095卷 > 《谢秀才有妾缟练改从于人秀才引留之不得从生感忆座人制诗嘲谢贺复继四首》
## 钦定古今图书集成/明伦汇编/家范典/第095卷 > 《谢秀才有妾缟练改从于人秀才引留之不得从生感忆座人制诗嘲谢贺复继四首》

李贺

谁知泥忆云，望断梨花春。荷丝制机练，竹叶剪花裙。
月明啼阿姊，灯暗会良人。也识君夫婿，金鱼挂在身。
铜镜立青鸾，燕脂拂紫绵。腮花弄暗粉，眼尾泪侵寒。
碧玉破不复，瑶琴重拨弦。今日非昔日，何人敢正看。
洞房思不禁，蜂子作花心。灰暖残香炷，发冷青虫簪。
夜遥灯焰短，睡熟小屏深。好作鸳鸯梦，南城罢𢭏砧。
寻常轻宋玉，今日嫁文鸯。戟干横龙簴，刀环倚桂窗。
邀人裁半袖，端坐据胡床。泪湿红轮重，栖乌上井梁。